CELEX: 62020TN0761
Language: fi
Date: 2020-12-20 00:00:00
Title: Asia T-761/20: Kanne 20.12.2020 –European Dynamics Luxembourg v. EKP

15.3.2021   
            
            
               FI
            
            
               Euroopan unionin virallinen lehti
            
            
               C 88/33
            
         
      Kanne 20.12.2020 –European Dynamics Luxembourg v. EKP
      (Asia T-761/20)
      (2021/C 88/44)
      Oikeudenkäyntikieli: englanti
      
         Asianosaiset
      
      
         Kantaja: European Dynamics Luxembourg SA (Luxemburg, Luxemburg) (edustaja: asianajaja M. Sfyri)
      
         Vastaaja: Euroopan keskuspankki (EKP)
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  kumoamaan EKP:n päätöksen sulkea pois kantajan tarjoukset kaikista kolmesta erässä hankintamenettelyssä ”Palvelujen tarjoaminen ja töiden täytäntöönpano IT-sovellusten toimituksessa” PRO-004801 (1 erä), PRO-005110 (2 erä) ja PRO-005112 (3 erä)
               
            
                  —
               
               
                  kumoamaan hankintoja käsittelevän EKP:n valvontaelimen valituksesta tekemän päätöksen hylätä kantajan valitus, joka oli tehty edellä mainitun tarjouspyyntömenettelyn tarjouspyyntöasiakirjojen VI.4 luvussa määritellyn valitusmenettelyn mukaisesti ja julkisia hankintoja koskevista säännöistä tehdyn EKP:n päätöksen (EKP/2016/2) 39 artiklassa vahvistettujen edellytysten mukaisesti
               
            
                  —
               
               
                  kumoamaan kaikki myöhemmät tähän tarjouskilpailuun liittyvät EKP:n päätökset ja erityisesti jokaisen tarjouskilpailun ratkaisemisesta tehdyn päätöksen, jota ei ole koskaan ilmoitettu kantajalle
               
            
                  —
               
               
                  määräämään SEUT 256, SEUT 268 ja SEUT 340 artiklan mukaisia korvauksia, jotka vastaavat sopimuksentekomahdollisuuden menettämistä taikka niiden tulojen menetystä, jotka kantaja olisi saanut, jos sopimukset olisi tehty sen kanssa, sekä korvauksia aineettomista vahingoista
               
            
                  —
               
               
                  velvoittamaan vastaajan korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa kolmeen kanneperusteeseen.
      
                  1)
               
               
                  Ensimmäinen kanneperuste, joka perustuu siihen, että vastaaja on tehnyt useita ilmeisiä arviointivirheitä.
               
            
                  2)
               
               
                  Toinen kanneperuste, joka perustuu siihen, että vastaaja on käyttänyt uusia, epämääräisiä ja tuntemattomia perusteita tarjousten arviointivaiheessa.
               
            
                  3)
               
               
                  Kolmas kanneperuste, joka perustuu siihen, että vastaaja on käyttänyt harkintavaltaansa väärin.